
На основу члана 138. став 1. Устава Републике Србије („ Сл. Гласник РС“, бр. 98/06) и чл. 20. став 1. и 31. став 2. Закона о Заштитнику грађана („Сл. гласник РС“, бр. 79/05 и 54/07) у поступку контроле законитости и правилности рада Министарства правде и државне управе, покренутом по притужби С. М. из Београда, ул. ..., Заштитник грађана

У Т В Р Ђ У Ј Е
Министарство правде и државне управе учинило је пропуст који проузрокује повреду права С. М. из Београда, који се огледа у непоступању по Одлуци Уставног суда Републике Србије бр. Уж – 1346/2009 од 24. 04. 2012. године, упркос томе што су одлуке Уставног суда коначне, извршне и општеобавезујуће, као и томе да је свако дужан да поштује и извршава одлуке Уставног суда. 
Министарство правде и државне управе начинило је пропуст у раду јер Заштитнику грађана није доставило затражено изјашњење о основаности притужбе С. М. чиме није остварило законом прописану сарадњу са Заштитником грађана. 
На основу утврђених недостатака у раду, Заштитник грађана упућује Министарству правде и државне управе следећу  

П Р Е П О Р У К У
Потребно је да Министарство правде и државне управе одлучи по захтеву С. М., поднетог дана 4. 05. 2012. године, којим је тражио исплату накнаде  нематеријалне штете у износу од 1.200 евра, у динарској противвредности обрачунатој по средњем курсу Народне банке Србије на дан исплате, утврђене Одлуком Уставног суда Србије бр. Уж – 1346/2009 од 24. 04. 2012. године.  
Министарство правде и државне управе ће упутити писано извињење С. М. због не одлучивања по његовом захтеву. 
Министарство  правде и државне управе ће у свом будућем раду испуњавати обавезу сарадње са Заштитником грађана и у остављеним роковима одговарати на акте овог органа, односно достављати му тражене информације и стављати на располагање податке којима располаже, а који су од значаја за поступке које Заштитник грађана води
са

ИНИЦИЈАТИВОМ

За покретање дисциплинског поступка против запосленог у Министарству правде и државне управе, чији је идентитет непознат Заштитнику грађана, а који је у конкретном случају одговоран/на за кршење прописане обавезе сарадње са Заштитником грађана. 
Министарство правде и државне управе обавестиће Заштитника грађана о поступању по препоруци у року од 60 дана од дана њеног пријема. 
 Р а з л о з и:
Одлуком Уставног суда Србије бр. Уж – 1346/2009 од 24. 04. 2012. године, усвојена је уставна жалба С. М. и утврђена повреда права подносиоца уставне жалбе на суђење у разумном року у парничном поступку који се водио пред Општинским судом у Варварину у предмету П. 723/97, а у време подношења уставне жалбе пред Основним судом у Крушевцу, под бројем П. 565/10. Тачком 3. исте одлуке утврђено је право подносиоца уставне жалбе на накнаду нематеријалне штете у износу од 1200 евра, у динарској противвредности обрачунатој по средњем курсу Народне банке Србије на дан исплате. Сагласно наведеној одлуци Уставног суда, накнада се исплаћује на терет буџетских средстава – раздео Министарства правде и државне управе. 
Заштитнику грађана притужбом се 10. 08. 2012. године, обратио С. М. из Београда, изражавајући незадовољство чињеницом да Министарство правде и државне управе, ни после протека рокова и ургенција за поступање по захтеву за исплату накнаде нематеријалне штете које је 25. 05. 2012. године и 22. 06. 2012. године, поднео Министарству правде и државне управе, није исплатило износ утврђен Одлуком Уставног суда Србије. 
Сагласно члану 24. став 1. Закона о Заштитнику грађана, Заштитник грађана је актом           19 – 2313/12 од 21. 01. 2013. године, покренуо поступак контроле законитости и правилности рада Министарства правде и државне управе, затраживши од наведеног органа изјашњење о основаности притужбе.
Упркос законској обавези органа управе да Заштитнику грађана у остављеном року ставе на располагање све податке којима располажу, а који су од значаја за поступак који Заштитник грађана води (чл. 21. Закона о Заштитнику грађана), Министарство правде и државне управе није доставило затражено изјашњење. Министарство није Заштитнику грађана доставило затражене податке ни након ургенције упућене том органу актом дел. бр. 6059 од 5. 03. 2013. године. 
У недостатку изјашњења Министарства правде и државне управе а на основу навода из притужбе, Заштитник грађана је утврдио да Министарство није поступило по Одлуци  Уставног суда Србије бр. Уж – 1346/2009 од 24. 04. 2012. године, упркос чињеници да Устав РС у чл. 166. утврђује да је Уставни суд самосталан и независан државни орган који штити уставност и законитост и људска и мањинска права и слободе, а да су одлуке Уставног суда коначне, извршне и општеобавезујуће; да је свако дужан да поштује и извршава одлуку Уставног суда (чл. 171); да Закон о Уставном суду утврђује обавезу државних и других органа, да, у оквиру својих права и дужности, извршавају одлуке и решења Уставног суда.
Законом о Уставном суду ( „Службени гласник РС“ бр. 109/07, 99/11) прописано је да када Уставни суд утврди да је оспореним појединачним актом или радњом повређено или ускраћено људско или мањинско право и слобода зајемчена Уставом, може поништити појединачни акт, забранити даље вршење радње или одредити предузимање друге мере или радње којом се отклањају штетне последице утврђене повреде или ускраћивања зајемчених права и слобода и одредити начин правичног задовољења подносиоца. Одлуком којом се усваја уставна жалба Уставни суд ће одлучити и о захтеву подносиоца уставне жалбе за накнаду материјалне, односно нематеријалне штете, када је такав захтев постављен ( чл. 89. ст. 2 и 3.). 
Одлуком Уставног суда Србије бр. Уж – 1346/2009 од 24. 04. 2012. године, С. М. је утврђено право на накнаду нематеријалне штете у утврђеном износу, чиме је Уставни суд одредио начин  на који ће се отклонити штетне последице које је произвела радња државног органа којом је дошло до повреде и ускраћивања Уставом зајемченог права (у конкретном случају - суђења у разумном року). Непоступање по захтеву С. М., поднетом Министарству 4. 05. 2012. године, којим је подносилац захтева тражио исплату накнаде нематеријалне штете утврђене Одлуком Уставног суда, представља суспензију одлуке Уставног суда којом је  утврђен начин отклања штетне последице узроковане повредом Уставом гарантованог права и ускраћење правичног задовољења подносиоца уставне жалбе. 
Непоступањем државног органа по одлуци Уставног суда Србије бр. Уж – 1346/2009 од 24. 04. 2012. године, упркос томе што су одлуке Уставног суда коначне, извршне и општеобавезујуће, С. М. је ускраћен и онемогућењу у остваривању својих Уставом загарантованих права. 
У циљу отклањања уочених недостатака, на основу члана 31. став 2. Закона о Заштитнику грађана, потребно је да Министарство правде и државне управе одлучи по захтеву С. М., поднетом дана 4. 05. 2012. године, којим је тражио исплату накнаде  нематеријалне штете утврђене Одлуком Уставног суда Србије бр. Уж – 1346/2009 од 24. 04. 2012. године, као и да  С. М. упути писано извињење због не одлучивања по његовом захтеву ни после протека времена од годину ипо дана. 
Одредбом члана 20. став 1. Закона о Заштитнику грађана прописано је да је Заштитник грађана овлашћен да јавно препоручи разрешење функционера који је одговоран за повреду права грађана, односно да иницира покретање дисциплинског поступка против запосленог у органу управе који је непосредно одговоран за учињену повреду и то ако из поновљеног понашања запосленог произилази намера да одбију сарадњу са Заштитником грађана или ако се утврди да је причињеном повредом причињена материјална или друга штета већих размера.

Имајући у виду  да Министарство правде и државне управе, није одговорило на захтев, а потом ни на ургенцију Заштитника грађана, односно у поступку који је овај државни орган покренуо у оквиру својих законских овлашћења није доставило писано изјашњење, утврђено је да Министарство грубо прекршило обавезу сарадње са Заштитником грађана. С тим у вези, Заштитник грађана је упутио иницијативу за покретање дисциплинског поступка против запосленог у Министарству правде и државне управе који очигледно одбија сарадњу са Заштитником грађана.
На основу свих утврђених чињеница и околности, Заштитник грађана је утврдио пропусте у правилности и законитости рада Министарства правде и државне управе и сагласно чл. 20. став 1. и 31. став 2. Закона о Заштитнику грађана, упутио органу управе препоруке ради отклањања уочених недостатака у раду и спречавања сличних пропуста у будућности и иницијативу за покретање дисциплинског поступка против запосленог који је непосредно одговоран за одбијање сарадње са Заштитником грађана.

Министарство правде и државне управе ће о поступању по препоруци обавестити Заштитника грађана у року од 60 дана од дана пријема препоруке, уз достављање документације на основу које се са сигурношћу може утврдити да је по препоруци поступљено. 
С поштовањем,
	ЗАШТИТНИК ГРАЂАНА

	

	Саша Јанковић

